Ante un mundo que agoniza no 2.012 – Condado de Salvaterra do Miño\nMirade por onde, amigos meus, grazas a este invento do “internet” localicei a unha periodista, poeta e directora do xornal “El Popular” do Paraguay. Chamase Amanda Pedrozo, e forma parte do “Movemento Internacional de Escritoras”, autora do libro Mal de amores que como di o estudoso da literatura paraguaia, José Vicente Peiró Barco, “ante un mundo que agoniza, esta poetisa proponnos, como alternativa paz de amor e erotismo”.\nDi, precisamente esta poetisa, haberse nutrido de motivos feitos da mellor tradición, e bebelo, na fonte das ideas, desexos e experiencias persoais. E nun conxunto da expresión feminina, e non dunha femia pasiva, aínda que sexa moderna e reivindicativa. E para min, unha afirmación persoal de feminidade activa na política, na vida social e económica, moi persoal da que andamos moi escasos na nosa terra, desgraciadamente.\nPor fin, vamos desfacendo o mito da posesión e patrimonio do macho, e pregunto eu ¿por que non pode ser a muller quen posuíse e desenvolvese a iniciación …? O mellor non asistiriamos a agonía deste mundo, digo eu, o menos tan triste e lamentable.\nNo Mal de amores, Peiró, sinala que este é a expresión do desexo amoroso da súa vertente erótica, en tanto que, Anticipacións e o logro do desexo. E Finales adéntase no existencial: a morte, a vida, a infancia e a eternidade …\nEn ocasións, digo eu, engloba unha expresión irónica que cotexada co resto do poema o carga de sinceridade, humildade sentimental ata ridiculizar algunhas situacións.\nAmigos: O ano 2.012 acabase e o mundo agoniza. Ante este feito, ¿non será mellor deixar que se fagan cargo del, as mulleres? A bo seguro, que o farían mellor que nos. Estou seguro que si.\nPublicado el 25 diciembre, 2012 por Manuel Alfonso EstévezPublicado en ReflexionesEtiquetado Amanda Pedrozo, José Vicente Peiró Barco, mal de amores.\nAnterior Entrada anterior: As bolboretas da alma ¿que son?\nSiguiente Entrada siguiente: Fillos de “algo” e fillos da “nada”


Medios de pago con dispositivos móbiles - Actualidade - SmartPeme\nMedios de pago con dispositivos móbiles - Actualidade\nImprimir Medios de pago con dispositivos móbiles\nData: martes, 13 de decembro de 2016\nA evolución da tecnoloxía, e especialmente o avance dos teléfonos móbiles coa chegada dos smartphones, ten cambiado notablemente os usos e costumes en canto ao consumo de información, ó acceso a diferentes servizos e ferramentas como redes sociais, e tamén, por suposto, na forma de pago en establecementos.\nSe fai uns poucos anos –antes da chegada dos teléfonos intelixentes- nos dixesen que pagar unha compra co noso móbil seria sinxelo rápido e fiable, tomariámolo como unha mais das intencións de trasladar a ficción das películas a realidade, mais un desexo que algo factible.\nPese a que as tarxetas de crédito continúan sendo o método maioritario de pago xunto co efectivo, os medios de pago a través do telefono móbil han evolucionado de tal maneira que hoxe en dia e perfectamente posíbel pagar co sinxelo xesto de achegar o noso telefono ao tpv en case o 70% dos establecementos de España.\nO uso da tecnoloxía NFC nos novos teléfonos móbiles e a súa rápida adopción tamén por parte do sector bancario, teñen permitido que a día de hoxe unha amplía maioría dos dispositivos involucrados neste tipo de transaccións (smartphones por un lado e tpv's por outro) estean preparados para beneficiarse de esta tecnoloxía Contactless. É a tendencia é moi positiva, polo que vernos achegando o móbil a un tpv para realizar as nosas compras será un xesto do mais habitual en non moito tempo.\nAta o de agora temos visto o uso do móbil como un medio de pago, pero dende un punto de vista mais tradicional, é dicir, empregando o noso teléfono como se unha tarxeta de crédito se tratara (tamén as actuais inclúen tecnoloxía NFC, polo que só é preciso pasala por encima do TPV sen sequera sacala da carteira).\nPero o pago a través de dispositivos móbiles vai mais ala, é unha das súas vertentes mais atractivas é o uso de aplicacións no noso SmartPhone. Co respaldo de entidades bancarias detrás destas aplicacións e o seu sinxelo uso, hoxe en día é habitual que moitas das operacións mais cotiáns as fagamos dende a APP do noso banco.\nPero a banca ten dado un paso mais ala, e deseñado unha plataforma común para a maioría das entidades. Esta aplicación, denominada Bizum, esta pensada para realizar todo tipo de pagos en comercios, entre amigos con diferentes móbiles, ou pagos xerais en internet. Esperase que se converta nun estándar ao ser ofrecida pola maioría dos principais bancos do pais, e posteriormente, polo resto de entidades.\nEsta nova fórmula de pago ten un funcionamento moi sinxelo: dende a aplicación web do teu banco, descargas a aplicación, que quedara instalada no teléfono móbil. A aplicación lera a túa axenda de contactos e xerara unha lista de "amigos", tamén usuarios de Bizum. Despois so teremos que indicar que conta bancaria queremos empregar para realizar os pagos.\nEnviar unha transferencia a un "amigo" resulta tan doado como enviar unha mensaxe, simplemente indicando o importe, o concepto e premendo enviar o diñeiro é transferido e recibido instantaneamente polo receptor.\nA gran vantaxe de Bizum é que tratase dunha plataforma que fai compatibles tanto os pagos entre os diferentes bancos como entre os diferentes operadores móbiles.\nO que fai uns anos soaba a utopía ou ciencia ficción xa esta aquí, e chegou para quedarse.\nPara quedarse e crecer.


ICloud computing é o acceso dos servizos informáticos a través de Internet. Estes servizos van desde infraestruturas de primeiro nivel ata SaaS completo (software como servizo). Nube Os provedores de servizos axudan ás empresas a concentrarse nas súas actividades principais xestionando todos os requisitos de infraestrutura. Hoxe, a maioría das persoas teñen acceso a algún tipo de nube solución como correos electrónicos, xogos, películas, música, imaxes, documentos, o que sexa. A gama de servizos dispoñibles no nube é extensa. Nube As solucións están a converterse rapidamente nunha opción preferida das empresas que abordan unha serie de requisitos informáticos. Este servizo versátil evolucionou nube a informática nunha solución ideal tanto para empresas como para particulares.\nNube a informática é altamente escalable, adaptable e manexable. Aforra ás empresas investir en infraestruturas propias e redirixir estes fondos para optimizar e facer crecer os seus negocios. Nube a informática axuda ás empresas e multinacionales a reducir os gastos derivados da xestión e actualización da súa infraestrutura existente para o crecemento e desenvolvemento futuros. Maior nube os provedores de servizos ofrecen computación baixo demanda e escalado automático. Isto permite aos clientes ampliar ou reducir os seus requisitos informáticos segundo sexa necesario. Este modelo de prezos de pago por uso proporciona unha inmensa flexibilidade e axuda a atender os picos a curto prazo das empresas.


Posición do BNG de Ribeira a respecto da eliminación do IES Coroso | BNG Ribeira\nPosición do BNG de Ribeira a respecto da eliminación do IES Coroso\nviernes, 24 junio 2011 lunes, 10 junio 2013 - 1 comentario\nO BNG está a favor de que Ribeira conte cun centro Integrado de Formación Profesional, pero non de que iso sexa pretexto para deteriorar o ensino secundario público\nRibeira a 24 de xuño de 2011. A estas alturas non é preciso repetir que estamos a favor de que Ribeira conte cun centro Integrado de Formación Profesional. Pero esa non é a cuestión. A cuestión é si é preciso dar un duro golpe á calidade do ensino público (da ESO e Bacharelato) en Ribeira co pretexto de introducir melloras no ensino Profesional(*). No BNG entendemos que as melloras precisas na FP non precisan deteriorar o ensino secundario público.\nMención especial merece a actuación do actual alcalde de Ribeira polo seu papel tanto no fondo como na forma: como Portavoz do Grupo parlamentario popular no momento da toma da decisión era coñecedor e polo tanto co-responsable do peche. O xeito de actuar desde a alcaldía atendendo pais e alumnos e ofrecendo “mediación” e “xestión” diante da Consellería evidencia a súa capacidade de engano: gáñase tempo para que a Consellería publique a orde definitiva de supresión, xusto ao día seguinte, sen apenas oposición.\nO BNG quere expresar o seu total apoio ao alumnado e ás súas familias así como a toda a cidadanía de Ribeira que defende maioritariamente un Ensino Público de Calidade, e anuncia que presentará, no primeiro Pleno da Corporación Municipal, unha iniciativa coa intención de restituír os niveis de calidade no ensino público de Ribeira.\n(*) A oferta da Consellería para o vindeiro curso en Ribeira non contempla ningún novo ciclo de FP e si a supresión do ciclo de “Ponte” na Escola Náutica. En Coroso o de “Frío e calor” desdóbrase. Novos ciclos?: NADA (Consultar páxina da Xunta)\nUn comentario en «Posición do BNG de Ribeira a respecto da eliminación do IES Coroso»\nlunes, 27 junio 2011 a las 21:06\nTotalmente de acordo. E a todo iso hai q engadir o problema do transporte, polo “peculiar” q é en Ribeira o transporte escolar, e polo feito de q cara o Leliadoura non hai transporte público q puidese traer ao alumnado de bacharelato q sexa desviado aí de outras zonas do concello


PORTOS DE GALICIA MODIFICA A NORMATIVA DE AUTORIZACIÓN DE EVENTOS PARA FACILITAR A SÚA CELEBRACIÓN\nA nova regulación prioriza a seguridade e compatibilidade destas actividades coas tarefas profesionais portuarias\nSantiago de Compostela, 19 de maio de 2020.- Portos de Galicia vén de modificar a normativa de ocupación de superficies portuarias con destino á celebración de espectáculos públicos ou actividades recreativas. A nova normativa clarifica a tipoloxía de eventos autorizados nas distintas zonas de solo de cada peirao para facilitar a súa organización e celebración.\nCon esta fin, a normativa zonifica o solo portuario segundo a súa actividade clasificándoo cun código de cores que representa o nivel de actividade allea á portuaria que pode acoller cada zona. Así mesmo relaciona expresamente aqueles eventos que poden realizarse en cada unha destas zonas, permitindo unha maior planificación e garantías para os solicitantes e promotores de eventos.\nEn determinadas superficies elimínase a restrición que ata o momento obrigaba a vincular os eventos a actividades relacionadas co mar permitindo un abanico máis amplo de celebracións. Así mesmo, reserva espazos sen actividades de ocio público por motivos de seguridade ou respecto á operatividade do sector profesional.\nEntre as modificacións, introdúcese a posibilidade de solicitar eventos ou actividades recreativas programadas anualmente nun único trámite. Deste xeito poderase formalizar de forma única fianza e garantías, o que reducirá substancialmente os trámites no referente a festas patronais e outros eventos que se repiten ao longo do tempo.\nA modificación aprobada baséase na experiencia acumulada desde a publicación da normativa de espectáculos de Portos de Galicia en 2017 e a entrada en vigor da Lei 10/2017 de espectáculos públicos e actividades recreativas de Galicia, buscando dar maiores garantías a esta actividade ineludible en moitos municipios.


A xornada electoral en Galicia comeza sen incidentes e con máis participación que en 2016 - VigoÉ\nNo conxunto da comunidade a participación ata as 12 horas superaba o 19%, catro puntos máis que o 15% de hai catro anos.\nA xornada electoral do 12X comezou en Galicia sen incidencias e co 100% das mesas electorais constituídas. No conxunto da comunidade a participación ata as 12 horas superaba o 19%, catro puntos máis que o 15% de hai catro anos.\nO director xeral de Emerxencias e Interior, Santiago Villanueva, sinalou esta mañá que a xornada electoral comezou sen incidencias salientables e co 100% das mesas electorais xa constituídas: 3.952 distribuídas en 2.395 locais electorais.\nDurante unha comparecencia no centro de prensa das eleccións á que tamén asistiu a directora xeral de Relacións Institucionais e Parlamentarias, Blanca García-Señoráns, o director xeral precisou que só se rexistraron as incidencias habituais por algún atraso dos membros das titulares de mesas ou atraso na comunicación de que a mesa estaba constituída. Todos estes casos xa foron solucionados e nestes momentos os locais están funcionando con total normalidade.\nNa súa intervención, o director xeral recordou que están implantadas medidas de prevención sanitarias en todos os colexios. Isto é, fundamentalmente, manter as distancias de seguridade e o uso obrigatorio de máscara e xel hidroalcohólico. A Xunta facilitou a todos os locais electorais o material de protección necesario.\nPara asegurar que se van cumprir estas medidas, recordou que en todos os locais electorais hai desde primeira hora representantes da Administración que se encargarán de regular o acceso para evitar aglomeracións e dar prioridade a persoas maiores e colectivos vulnerables, así como tamén se ocuparán de vixiar que se cumpren todas as medidas preventivas en materia de saúde pública.\nEn total, o censo electoral nestas eleccións ao Parlamento galego elévase a 2.697.315 persoas xa que, aos 2,23 millóns de electores censados en Galicia, hai que sumarlle os 463.163 inscritos no Censo Electoral de Residentes Ausentes (CERA). O electorado conta con algo máis de 32 millóns de papeletas e 3,3 millóns e medio de sobres de votación.\nEn prevención da covid-19, a Xunta ten distribuído e dispoñibles para os locais electorais case 2,4 millóns de máscaras; máis de 43.000 botes de xel hidroalcohólico; e máis de 47.000 pantallas faciais.\nA cidadanía poderá ter acceso aos datos en tempo real nunha aplicación móbil e na páxina web https://resultados2020.xunta.gal, onde se ofrecerán datos do escrutinio provisional a nivel autonómico, provincial, comarcal e por concellos, así como datos de participación segundo se vaian recibindo. Esta web é accesible desde dispositivos móbiles como smartphones ou tabletas e permite seguir tamén as roldas de prensa, tanto en directo como en diferido.\nDurante toda a xornada electoral, estase aplicando un Protocolo de medidas de prevención sanitaria que conta co visto bo das autoridades sanitarias.\nAsí, nos locais electorais é obrigatorio usar máscaras e hixienizar as mans antes de proceder ao voto.


'Xuntas somos poderosas', a cuarta onda do feminismo avanza no Encontro en Pontevedra - Pontevedra Viva\nXornalistas que forman parte da Asociación de Xornalistas Galegas na súa presentación no Encontro\nSábado 2 de Marzo, 2019 ás 18:53 do Sábado 2 de Marzo, 2019\nSelfie de Zua Méndez con participantes e organizadoras de 'As mulleres que opinan son perigosas'\nPúblico asistente ao II Encontro de Mulleres Columnistas\nA xornalista da CRTVG, Tati Moyano\nTeresa Lozano e Zua Méndez, autoras do vídeo #HolaPutero\nA xornalista Susana Pedreira coa autora Marta Sanz\nIntegrantes da Asociación de Xornalistas Galegas\nMáis de dous millóns de impactos e máis dun millón de interaccións nas redes sociais. O éxito de 'As mulleres que opinan son perigosas' repetiuse. Este segundo Encontro de Mulleres columnistas que este sábado chegaba á súa segunda xornada no Teatro Principal converteuse nun espazo de referencia indiscutible para o feminismo. Esta mesmo sábado, presentábase durante o foro o manifesto da asociación de Xornalistas Galegas, que defende un xornalismo con perspectiva feminista.\nEste colectivo nacía tras o movemento do 8 de marzo de 2018 cos obxectivos, entre outros, de evitar que se informe mal sobre a violencia de xénero, de que os entrevistados non falen con condescendencia coas xornalistas, que se teña en conta os seus méritos profesionais para ascender ou para ocupar espazos de relevancia e que se ofreza unha perspectiva de xénero nas informacións.\nA xornada abríase coa organizadoras Diana López e Susana Pedreira, acompañadas por Inma López Silva para falar da evolución social que se detecta un ano máis tarde do movemento do 8-M. A continuación, Irene Bascoy, xornalista do Faro de Vigo, analizaba a opinión na prensa galega e o papel das mulleres nesa sección.\nA xornalista Lucía Mbomio ofreceu unha interesante charla sobre as circunstancias ás que se enfrontan as mulleres negras nas informacións que protagonizan nos medios de comunicación. E mostraba, ademais, como ao escribir muller no buscador de imaxes en Google non aparecía unha muller negra ata a cuarta páxina, para relatar a continuación os numerosos tópicos que se utilizan nos medios en relación coas persoas que non teñen unha cor de pel branco.\nA xornalista da CRTVG, Tati Moyano, explicaban a situación que se atravesa na Televisión de Galicia coas protestas dos 'Venres negros' denunciando a manipulación informativa. Tras a súa intervención, a presidenta da Deputación Carmela Silva manifestou que do mesmo xeito que o persoal da CRTVG os partidos políticos deben trasladar as protestas ao ente público e, neste sentido, asegurou que envía a diario un correo ao director Alfonso Sánchez Izquierdo pedíndolle explicacións pola información parcial que se realiza en relación coa actividade da Deputación de Pontevedra.\nA mañá pechábase coa denuncia de Teresa Lozano e Zua Méndez, autoras do libro #HolaGuerrera e creadoras do vídeo que se converteu en viral #HolaPutero, que se achega ao millón de visualizacións en Youtube, e que centra a súa imaxe nos homes que acoden á prostitución sen ter en conta a situación estrutural das mulleres que a exercen. Ambas reclaman que as informacións sobre a prostitución cambien o enfoque e se centren nos homes. Sinalaban que a prostitución é a segunda industria, entre as non legais, que xera máis beneficios no mundo e que a cuarta onda do feminismo, que loita contra a violencia sexual, debe deterse nas mulleres que sofren estas explotacións.\nAs intervencións finalizaban durante a tarde con Marta Sanz, doutora en Filoloxía e escritora, ademais de opinadora no xornal El País. Sanz coincidiu, como outras relatoras durante estes dous días, en sinalar que non existen "micromachismos" senón "machismos", que definiu como unha enfermidade cultural que atende a prácticas capitalistas extremas. A autora do libro 'Monstruas e centauras' mostrouse partidaria da utilización de fórmulas de linguaxe novas porque entende que a lingua é unha ferramenta para utilizala e na que se conquistan espazos. Tamén manifestou a súa preocupación ante as actitudes que están a manter ultimamente as forzas conservadoras do Estado en relación coas mulleres.\nO foro finalizaba con algunhas das principais organizadoras e relatoras desta xornada no escenario pousando para unha foto en conxunto e con Zua Méndez realizando un selfie, mentres de fondo soaba 'E ti, só ti', o himno da folga do próximo 8- M, interpretada por Sés. As sesións poden verse nesta ligazón.\nA Deputación e a Universidade promoven o feminismo na sociedade dixital\nUnha pancarta no Pazo Provincial anima a secundar a folga feminista do 8M\nPor Almu Dapena | Venres 1 de Marzo, 2019\n"Ramonas On Tour" unha iniciativa da Deputación "para estender a igualdade"\nPor Oskar Viéitez & Victoria Regueira | Xoves 28 de Febreiro, 2019


carmen_balcells – Brétemas\nListado de la etiqueta: carmen_balcells\nOnte 1449: Carmen Balcells\n22 de Setembro de 2015 /en Autores, Axentes_literarios, Beizóns, Cultura, In memoriam, Onte/por bretemas\nTodos os medios choran o pasamento de Carmen Balcells, a axente literaria que dende os anos setenta modernizou a edición literaria en España. Mais alá da súa relación maternal cos seus autores e autoras, unha nómina extraordinaria que vai moito máis alá do chamado »boom latinoamericano», Balcells deixa como grande herdanza o seu modelo de segmentación dos dereitos de autoría que rematou cos contratos vitalicios en todos os territorios, aquela práctica paternalista coa que os editores ataban sine die a autores e obras.\nEsta segmentación da contratación permitiu a profesionalización dos autores e autoras máis destacados e, a pesar do proceso de concentración editorial qeu se deu na fin de século, maior competencia no ámbito literario. Balcells liberou aos autores da escravitude, dixo Montalbán, «para construírlles a condición de escritores libres no mercado libre». Ademais, a superaxente catalá asumiu que a exixencia literaria e o rigor na edición non eran incompatibles co éxito comercial que procuraba para a xente da súa casa. Un modelo de traballo de intermediación que constituiu un aliciente para que os editores, que querían exercer como tales, se puxesen a ler e a dialogar cos autores. No seu pasamento, aconsello reler este retrato que lle fixo Manuel Vázquez Montalbán en 2000 con motivo da concesión da medalla de ouro das Belas Artes. Beizón, dona Carme!\nhttps://bretemas.gal/wp-content/uploads/2015/09/balcells_2.jpg 250 340 bretemas https://bretemas.gal/wp-content/uploads/2018/09/logobr2-2.png bretemas2015-09-22 09:33:372015-09-22 10:28:34Onte 1449: Carmen Balcells


O BNG critica a visión “acomplexada e casposa” do Goberno local e reivindica un entroido en Vigo “desde o amor propio” - Goberno local - Bloque Nacionalista Galego de Vigo - BNG - Bloque Nacionalista Galego\nO BNG critica a visión “acomplexada e casposa” do Goberno local e reivindica un entroido en Vigo “desde o amor propio”\n[Imaxe:Galiza Foto CC BY-NC 2.0]\n_“Se queremos ser un referente a nivel internacional temos que poñer en valor a nosa cultura e o noso idioma, que nos conecta coa Lusofonía”, demanda o candidato nacionalista á alcaldía, Xabier P. Igrexas.\n_O Bloque pide ao goberno municipal que apoie a recuperación e popularización do entroido tradicional galego en Vigo e un maior apoio ao tecido cultural e veciñal que fai posíbel a súa celebración nos barrios e parroquias.\nBNG Vigo 29 xan. 2019 - 13:53\ncultura festas entroido\nO BNG de Vigo criticou hoxe os anuncios realizados polo alcalde da cidade a respeito da programación do entroido. Xabier P. Igrexas, candidato nacionalista á alcaldía de Vigo, valorou negativamente a decisión de Abel Caballero de reducir a celebración a unha “verbena coas actuacións dunha coñecida cantante de pop español e unha banda de rock madrileña”. “Con decisións deste tipo o goberno municipal promove unha visión algo impostada e forzada que volve demostrar, unha vez máis, que ten unha visión cultural raquítica, acomplexada e con todo respeito, algo casposa” di o candidato nacionalista.\nPérez Igrexas recorda que somos unha das poucas cidades galega cunha figura tradicional do entroido urbano, como son ‘os Merdeiros’, que foron recuperados hai poucos anos despois de ficar practicamente desaparecida desde os anos 20 do século pesado. Neste sentido, reivindicou “poñer en valor e potenciar o entroido vigués, cun forte acervo popular e con importante celebración en todos os barrios e parroquias da cidade”. Fronte a contratación de dous espectáculos con grupos musicais foráneos, Igrexas demandou “valorizar as comparsas, as coplas de entroido e os pasarrúas” e apoiar con determinación ao “tecido cultural e veciñal que fai posíbel o entroido vigués“\nTamén fai referencia o candidato do Bloque á intención de Abel Caballero de comparar o noso entroido co popular Carnaval de Río de Janeiro en Brasil. “Se se quere dimensionar o noso entroido hai que facelo desde o amor propio, dende a valorización de todo o que nos caracteriza”, reclamou. E é que para Igrexas, Vigo, como parte de Galiza, disfruta dunha vantaxe que é unha enorme potecialidade polo feito de “termos un idioma propio que nos conecta cunha comunidade de 200 millóns de falantes en todo o mundo, o mesmo que falán en Río”, enfatizou en alusión á lusofonía. “Temos que poñer en valor a nosa cultura e o noso idioma e temos que conectalo con esa enorme comunidade internacional que partilla a nosa mesma visión”, sentencia.\nUnha aposta polo noso\nPara Igrexas o goberno municipal ten que superar esa visión “acomplexada e provinciana” e que non está á altura da nosa cidade. “Se dalgo ten que ser escaparate o entroido de Vigo é da enorme potencia de creación musical que temos, con grupos propios que apostan pola nosa cultura”, remacha. O candidato do BNG lamenta que levamos anos padecendo esta situación tamén na programación das festas de verán e chama a non “aldraxar o noso entroido”.\nO BNG de Vigo propón instalar na cidade parques infantís cubertos\nO BNG propón estudar a implantación da zona verde para facilitar o aparcamento de residentes do Casco Vello


CONVERSAS COLEXIAIS CON ALBA CUBA DORADO #EFD 57.296 (Maio 2022) | COLEF Galicia\nBo día Alba, moitas grazas por atender ao colexio nesta sección de conversas. Para os que non saiban cal é a túa traxectoria profesional e académica, cóntanos un pouquiño polo miúdo o que che mantén ocupada e como foi a túa traxectoria ata hoxe.\nBo día, moitas grazas ó COLEF Galicia por contar comigo para esta conversa. Pois a miña traxectoria profesional comeza vinculada ó deporte que practiquei dende adolescente, o tríatlon. Unha vez finalizada a carreira comecei a traballar como adestradora dende a iniciación deportiva ata deportistas que buscan o máximo rendemento, ao mesmo tempo que continuaba cos meus estudos. Posteriormente, gocei dun contrato predoutoral na UVigo, que me permitiu rematar a miña tese doutoral e iniciarme como docente na universidade.\nDespois de distintos traballos no mundo do deporte, na actualidade a miña principal ocupación desenvólvoa no ámbito da saúde, nunha clínica multidisciplinar na que traballo como adestradora persoal e coordinadora da área de adestramento, ó tempo que o compatibilizo con algunhas horas de docencia na universidade e mantendo o vínculo co tríatlon a través da preparación dalgún deportista.\n– Ao longo do teu percorrido profesional acumulas experiencias con moitas persoas. Cales son os momentos que che traen os mellores recordos? Que significatividade especial teñen?\nEn xeral, ter a sorte de desenvolver sempre a miña carreira profesional en ámbitos cos que desfruto creo que é unha gran satisfacción. Se tivese que falar de momentos concretos, un dos máis importantes sería cando un rapaz con parálise cerebral co que levo traballando varios anos puido rematar o seu primeiro tríatlon ou ter a sorte de que unha deportista que adestraba lograse un diploma paralímpico (a pesar de que polas restricións da Covid-19 non puiden estar presente). Pero, máis que con momentos, quédome coa experiencia de aportar beneficios ás persoas a través do exercicio. Iso é algo que traballando con distintos deportistas sinto, pero especialmente véxoo no meu actual traballo con xente que probablemente nunca tivese pensado acudir a unha adestradora persoal. Aí é onde realmente ves como o exercicio físico pode cambiar a vida das persoas e o gratificante que é poder axudalas a mellorar día a día.\n– Que cuestións, baixo o teu punto de vista, son as que condicionan máis unha carreira profesional, unha vez rematados os estudos universitarios. Que é o primeiro que se plantexa unha persoa egresada e como tenta afrontalo?\nCreo que, unha vez rematada a carreira (e non so ó rematala), unha das principais dúbidas é “a que nos queremos adicar”. Temos unha profesión moi bonita e con moitas posibilidades, pero é complicado encamiñarse. Penso que é moi importante buscar algo que realmente sexa vocacional, sen medo a equivocarse no camiño ou a probar cousas distintas.\nA vida laboral son moitos anos e pensar en traballar nalgo que non che guste pode ser moi duro. E o peor é que o van sufrir as persoas que decidan poñerse nas túas mans e tamén a nosa profesión. Con isto, unha vez imos atopando o noso camiño, é fundamental a formación continua para desenvolver con garantías o noso traballo e saber que nos imos atopar con moitas trabas, como pode ser a falta de recoñecemento á nosa profesión e as dificultades económicas que iso supón. Moitas veces incluso se pensa que temos que desenvolver o noso traballo gratuitamente.\n– Tes experiencia tamén no ámbito investigador. Que atractivo ten esta faceta profesional desde un punto de vista profesional? Cales son as oportunidades para poder adicarse con maior adicación?\nEu son unha persoa moi curiosa, polo que para min o maior atractivo da investigación é coñecer o porque das cousas e como se poden mellorar, para iso creo que no noso ámbito é fundamental estar en contacto directo coa profesión para lograr que o traballo feito poida axudar nas problemáticas reais. Persoalmente, a miña experiencia no mundo da ciencia axúdame moito a afrontar retos profesionais e saber a onde recorrer para mellorar, mais a investigación require moitas horas de esforzo que en moitos casos non se ve recompensado.\nComo dicía ó principio, eu tiven a sorte de poder gozar dun contrato predoutoral para realizar a miña tese e nese momento puiden dedicarlle tempo, pero, a nivel xeral (non so para a nosa titulación), penso que no noso país falta moito por avanzar en canto a oportunidades para pensar nisto como unha saída profesional estable e na que se poida desenvolver o traballo con calidade.\n– Coñeces ben as diferentes problemáticas da nosa profesión. Cal é a túa percepción sobre os cambios que se foron producindo e como estamos no momento actual?\nPois creo que a maior problemática que temos actualmente segue sendo a falta de regulación profesional e o descoñecemento por parte da poboación da nosa profesión, o que leva a non valorar o noso traballo e a moitas trabas na parte económica. Nesa parte tamén nos atopamos, por exemplo, cun IVE desmesurado. Eu traballo con fisioterapeutas e tratamos de que o coste da sesión sexa o mesmo, pero é moi complexo poder abordalo sen que repercuta nos salarios.\nPor outra banda creo que na pandemia se magnificou a problemática da falta de regulación profesional, tendo que deixar de prestar os nosos servizos en varias ocasións, aínda que o fagamos de xeito individualizado, cando por exemplo o comercio estaba aberto ou o deporte federado si podía realizarse; e somos moito máis que deporte federado.\nImos evolucionando e cada vez estamos presentes na vida de máis persoas, pero fáltanos moito para ter a valoración que creo que merecemos e para poder traballar cunhas condicións dignas e sen intrusísimo.\n– Como se imaxina profesionalmente Alba no futuro, cambiará moito o ámbito da educación física e o deporte nos vindeiros anos? Onde poden producirse os cambios máis intensos?\nEstou segura de que cada vez a nosa profesión vai medrar e estar mellor valorada, iso permitiranos gozar de oportunidades para desenvolvela dun xeito digno e para que calquera persoa poida contar cun/ha educador/a físico/a se o precisa. No meu caso particular atópome moi a gusto co meu traballo actual, aínda que o avance xeral da profesión tamén me permitiría mellorar as miñas condicións.


Lousame aproba o alleamento dunha casa en Camboño - Lindeiros\nLousame aproba o alleamento dunha casa en Camboño\nBy Lindeiros on\t 15 Xaneiro, 2018 Lousame\nLousame, 14 de xaneiro do 2018 – A Xunta de Goberno Local do Concello de Lousame vén de aprobar o alleamento dun ben inmoble, composto por unha casa e unha finca de 374,83 m2, pertencentes ao patrimonio municipal do solo de Lousame e situada en Camboño.\nO inmoble está situado en Corral de Abaixo 1, Chousa e a súa licitación realizarase mediante procedemento de poxa ao alza.\nO prego de condicións publicarase ao longo da próxima semana no Boletín Oficial da Provincia e no Taboleiro de Edictos do Concello de Lousame. A vivenda atópase en solo de núcleo rural consolidado e conta cos distintos servizos: asfaltado de camiños, rede de abastecemento de auga, rede de saneamento, electricidade e telecomunicacións. Sobre unha superficie total da finca de 374,83 m2, o inmoble conta cunha planta baixa de 80,59 m2 e unha planta baixo cuberta de 44,26 m2 construídos. A edificación dispón de muros exteriores de pedra, con forxado unidireccional de formigón, estrutura metálica de cuberta, cuberta de fibrocemento, ventás e portas.\n20 Febreiro, 2019 0\nLousame organiza unha charla informativa sobre o testamento dixital\nLousame acolle a primeira exposición de Juan Carlos Lorenzo\n13 Febreiro, 2019 0\nLousame inviste máis de 77.000 € na mellora de Carantoña


Consumo e control no espazo público. ”Están vivos” | Ignacio Grávalos – Patrizia Di Monte - veredes\nA Influencia dos Mass Media | geoengineeringcrimes.wordpress.com\nO pesadelo dunha sociedade sumisa e controlada a través dos perversos mecanismos da publicidade. Esa é a distopía que expón John Carpenter en “Están vivos”. O director xa nos mostraba a cara amarga das grandes cidades a finais dos anos setenta. A violencia e a incomunicación en “Asalto á comisaría do Distrito 13” (1976), o acoso psicolóxico e o vouierismo no escenario dun opresivo rañaceos en “Algien estame espiando!” (1978) ou a visión da metrópole como un gran cárcere amurallado en “1997: Rescate en Nova Iork” (1981). Nesta ocasión, e no contexto dunha película de ciencia-ficción, Carpenter dirixe de novo unha crítica desapiadada á sociedade de consumo no que ningún elemento resulta gratuíto.\nBaixo o pretexto dunhas lentes que permiten espir a realidade cotiá, móstranos unha cidade que vai saturando o espazo público mediante imposicións camufladas. Aparece dese modo unha cidade textual e perversa, repleta de mensaxes cifradas no que os edificios pasaron a ser un mero soporte publicitario. Trátase dunha versión refinada das Veigas, pero nesta ocasión, concibida como unha paisaxe psicolóxica, como unha realidade que só adquire consistencia no ámbito do subconsciente. Nada é o que parece, nada é casual. Todo responde a unha disposición precisa e calculada para impactar subliminalmente e construír un imaxinario do desexo.\nO espazo público, un espazo irremediablemente disciplinario, deixa de ser dese modo un lugar de liberdade para pasar a ser un espazo de control e aleccionamiento. Adquire unha dimensión irreal, propoñendo un escenario para a ficción e o simulacro, no que nada é o que parece. E esa virtualidade, con todo, resulta dolorosamente contemporánea.


Churrascada para celebrar o 1º "San Quesitín" - Noticias O Rosal\nChurrascada para celebrar o 1º “San Quesitín”\nMay 4, 2017 Animaciones y Espectáculos Delesta, Baixo Miño, Bar-Bocatería do Quesy, Delesta, José Costas, Noticias O Rosal, noticiasorosal.es, O Rosal, Trío Bahía\nEste sábado 6 de maio, para celebrar o seu 1º Aniversario, o Bar do Quesy (Sandián-O Rosal) organizará unha churrascada popular “por tan só 4 euros” a partir das 20:00 horas.\nSegundo o seu xerente, o rosaleiro José Ángel Fernández “quen queira comer churrasco pode apuntarse ata o mediodía do venres 5 de maio, achegándose ata o local ou chamándonos ao teléfono 986 62 52 83”.\nEste “San Quesitín” contará coa actuación de José Costas e o Trío Bahía, “con comida, bebida, música e boa compañía para celebrar que grazas a vós levamos un aniño abertos. Desexamos veros e pasar un día de festa inesquecible”.\n20 e 21 de maio, Festas de San Isidro en O Rosal


A Arxentina aposta por profesionalizar o fútbol feminino | Noticias de Galicia | CRTVG\nA Arxentina aposta por profesionalizar o fútbol feminino\nPublicado o 07/04/2019 15:05\nA Asociación do Fútbol Arxentino deu o primeiro paso para crear a Liga Profesional de Fútbol Feminino, a segunda deste tipo en América do Sur. E faino, ademais, cun marco legal claro, con inxección de capital para os clubs e a creación dun centro de alto rendemento para as xogadoras.\nA FIFA deulles ás asociacións membro ata 2022 para potenciar o fútbol feminino e A Arxentina non quixo quedar atrás. En xuño inaugura a Liga de Fútbol Profesional Feminino con 16 clubs comprometidos a mellorar as condicións das xogadoras, que ata o de agora debían autofinanciarse en moitos casos.\nClaudio 'Chiqui' Tapia, presidente da Asociación do Fútbol Arxentino: "Para todo isto, e poder desenvolver este torneo profesional que vai ser o próximo feminino, a asociación do fútbol arxentino vai acompañar todas as organizacións con 120.000 pesos".\nUns 2.500 euros ao mes destinados a pagar os oito contratos que lles exixe o novo convenio a cada equipo. Un fito que as futbolistas valoran despois de moitos reclamos, pero din que aínda falta moito.\nMacarena Sánchez, xogadora de fútbol: "Paréceme que oito ou once contratos é unha semiprofesionalización, van quedar moitas rapazas sen contratos, aínda non hai proxecto serio de divisións inferiores. Moitas rapazas queren ingresar e non poden porque os clubs non teñen espazos para mulleres. Quedaron moitos interrogantes pero foi un primeiro paso importante e creo que non hai volta atrás".\nEla é a cara máis visible desta loita. Hai uns meses intimou o seu club e a AFA para que a recoñecesen como traballadora do deporte, no canto diso, quedou sen equipo a metade de tempada.\nAgora, co acordo da profesionalización asinado, di que xa non hai volta atrás.\nSánchez asegura que non haberá independencia en Cataluña cun goberno socialista\nO Deportivo perde de novo en Riazor e toca fondo


O interior dos alimentos | Consumer\nO interior dos alimentos\nA microestructura dos alimentos está relacionada coas particularidades de calidade, como a textura, e aspectos de seguridade\nEntender que papel xoga a microestructura dos alimentos é un factor primordial para mellorar ou cambiar as súas propiedades funcionais e desenvolver novos produtos e procesos. Imaxes de raios X ou resonancia magnética son algunhas das técnicas que se relacionan coa microesctuctura dos alimentos, xa que se trata de coñecer os compoñentes dos alimentos e a súa interacción. Debe terse en conta que moitas das propiedades dos alimentos teñen que ver co seu microestructura, como a esponjosidad do pan, a cor dalgúns alimentos ou a cantidade de auga da froita. Ademais, o procesamiento dos alimentos afecta ao seu microestructura, xa que se destrúen unhas e créanse novas. O artigo explica en que traballa o proxecto InsideFood e as principais aplicacións da microestructura.\nSeguridade e calidade dos alimentos están relacionadas coa microestructura. Cos sensores que utiliza a microestructura, é posible coñecer as particularidades de calidade como o estado de auga ou a ausencia de defectos internos nos alimentos, así como aspectos de seguridade como a presenza de materiais estraños. Debe terse en conta que as características organolépticas dos alimentos depende en gran medida da súa composición, como a presenza de auga, distribución de gases e outras partículas. Coñecer estas microestructuras é posible analizando o interior dos alimentos. Un grupo de expertos da Escola Técnica Superior de Enxeñeiros Agrónomos da Universidade Politécnica de Madrid (UPM) utilizou técnicas de imaxe de resonancia magnética e resonancia magnética nuclear para chegar ao interior dos alimentos, en especial a froitos e vexetais frescos. Esta investigación enmárcase no proxecto europeo InsideFood.\nInsideFood, estudo da microestructura dos alimentos\nCo estudo da microestructura dos alimentos conséguese coñecer tanto a organización dos compoñentes do alimento como do seu comportamento\nAlgunhas propiedades dos alimentos sólidos que son relevantes nos alimentos gardan relación coa súa microestructura. A esponjosidad do pan, por exemplo, fai que este sexa máis ou menos crujiente. Os procesos aos que se someten os alimentos afectan ao seu microestructura, xa que algunhas estruturas destrúense e, en cambio, créanse outras novas. Coñecer como se xeran estes cambios é primordial para producir alimentos de alta calidade. Segundo o proxecto europeo InsideFood, a demanda dos consumidores para mellorar a calidade nutricional (composición), a sensorial (textura, defectos internos) e a seguridade (ausencia de materiais estraños) favorece a optimización de produtos e procesos respecto da microestructura.\nAlgunhas das técnicas utilizadas polos expertos españois foi a resonancia magnética nuclear (RMN). Con ela, estudaron a materia a través dos seus núcleos magnéticos despois de someter o alimento á acción dun forte campo magnético. Con esta técnica, os expertos conseguen unha imaxe tridimensional que lles permite recrear un modelo 3D da materia e descubrir así diferenzas en estruturas complexas. Co estudo da microestructura dos alimentos conséguese coñecer tanto a organización dos compoñentes do alimento como do seu comportamento e, por tanto, establecer cal é a relación entre a estrutura do produto e as súas características físico-químicas e sensoriais. Algúns expertos refírense a a microestructura como o elo de coñecemento intermedio entre a molécula (o alimento como conxunto de compoñentes químicos) e a comida (o alimento que inxerimos).\nPrincipais aplicacións da microestructura\nOs alimentos estudados a través do proxecto europeo son:\nProdutos de cereais. Galletas, pan e produtos de pastelaría é un dos sectores nos que a innovación tecnolóxica contribúe de forma máis significativa a mellorar o deseño dos procesos.\nFroitas e hortalizas frescas.\nFroitas e verduras minimamente procesadas. Por mor dos cambios de estilos de vida, crece a demanda deste tipo de produtos máis innovadores. Neste tipo de alimentos que teñen que reter o aspecto de alimentos fresco, a estrutura submicroscópica orixinal ten que respectarse ao máximo durante os distintos tratamentos, como é o caso dos alimentos de cuarta gama ou pratos preparados. A presenza de materiais microscópicos alleos a un alimento é o que permite a detección de fraudes.\nTamén se analizan as características dos alimentos de orixe animal, como a carne, peixe, lácteos e ovos, así como os de orixe vexetal como os xa citados cereais, os legumes, froitos secos e oleaginosas.\ncalidade composición estrutura seguridade


Paco do Martelo: Sardiñada de Portosín\nSardiñada de Portosín\nEnrique León suando a "jota" gorda\nA verde é que hai que ser un "heroe" para poñerse nun día con tanta calor a asar sardiñadas. Xa só con tirarlle un par de fotos a León, suei a "camiseta". Teño estado bastante máis tempo na sauna dos barcos onde naveguei e non suar tanto.\nNin a calor nin o cansazo da véspera puido achicar o ambiente desde onte pola mañá no porto de Portosín. Pouco antes do mediodía, o cheiro a sardiña xa conquistaba o padal dos presentes, que tras oír o pregón ofrecido polos integrantes da Banda do Capitán Canalla lanzáronse á sombra da carpa para degustar este manxar típico da localidade.\nO apetito non faltaba entre os presentes, xa que a cola prolongábase durante metros e metros, chegando a organización a repartir ata 800 racións de sardiñas. Ou o que é o mesmo, uns seiscentos quilos deste manxar típico da localidade sonense. Co estómago cheo, a música da charanga Mecánica suou desenvoltura e fixo moverse a maiores e pequenos por igual. Mentres, na parte do porto máis próxima ao náutico, os inchables non defraudaron aos máis pequenos, que gozaron con eles ata a hora para comer.\nPola tarde, os críos volveron ser os protagonistas da celebración cunha festa deseñada para eles. Tamén estaba previsto que a charanga Mecánica repetise o seu repertorio.\nPara o atardecer programouse o desafío a remo entre a confraría e o club náutico de Portosín e, para que a festa non decaese pola noite, o folk e as orquestras estaban chamados a ser os protagonistas.\nSardiñada de Portosín 2011\nescribíuno Arben ás 21:43


Pachi Vázquez lamenta que Rajoy e Feijóo "nos tomen por tontos" ao "negar a evidencia do rescate" - PSdeG-PSOE\nPachi Vázquez lamenta que Rajoy e Feijóo "nos tomen por tontos" ao "negar a evidencia do rescate"\nInicio CENG Pachi Vázquez lamenta que Rajoy e Feijóo "nos tomen por tontos" ao "negar a evidencia do rescate"\n10.06.2012 32641281A Economía, Pachi Vázquez, rescate 0\nO secretario xeral do PSdeG-PSOE, Pachi Vázquez, sinalou hoxe que Rajoy e Feijóo demostraron que “temos un goberno incapaz que tirou a toalla e un presidente que nos tomou por tontos negando a evidencia” do rescate a España. Así o dixo durante a visita á Festa da Cereixa e do Aceite de San Clodio de Ribas de Sil -Lugo-.\nO líder dos socialistas galegos criticou que teñan optado por afrontar un momento “dramático” por unha estratexia que “recorda a outras datas de mentiras masivas”. Comprometeu sen embargo a actuación “responsable, como fixemos sempre”, por parte dos socialistas, que “estaremos do lado do pobo nun momento durísimo”.\nSinalou que o “engano” do PP quedou en evidencia cando “pasaron de xurar e perxurar que nunca habería rescate a dicir que menos mal que nos rescatan e que é o que nos vai sacar adiante a todos”. Criticou “actitudes como as dos presidentes de Galicia e de España, que escapan e o negan todo”, e engadiu que “así non estraña que se dispare a prima de risco” pola falla de confianza.\nPachi Vázquez apuntou que “mentres o presidente de España está vendo o fútbol nós queremos estar dicíndolle a verdade a este país”. Reclamou que expliquen “en qué consiste este rescate, en qué vamos a pagalo” e esixiu que “deixen de contar mentiras, porque se trata dun rescate ao goberno de España, que será xestionado a través do FROB”.\nAdvertiu que este instrumento vai xestionar o diñeiro enviado polas autoridades europeas para “prestárllelo aos bancos, pero teremos que devolvelo tódolos españois”. Reiterou que “os socialistas, dende Galicia e dende España, vamoslle pedir ao goberno que diga a verdade do que está pasando”.\nO líder dos socialistas galegos fixo estas declaracións durante a súa visita a San Clodio de Ribas de Sil -Lugo-, onde participou na X Festa da Ameixa e do Aceite, acompañado polo alcalde, Miguel Ángel Sotuela, membros da corporación municipal e do parlamentario socialista lugués Ismael Rego.\nArtigo anterior\tPachi Vázquez: "Galicia navega sen timonel nun día dramático para a nosa economía" Artigo seguinte\tPachi Vázquez reta a Feijóo a aprobar no Parlamento a blindaxe de sanidade, educación e dependencia para evitar que os galegos paguen os novos recortes polo rescate


Vieiros: Galiza Hoxe - A Comisión Europea absolve a Xunta polas irregularidades na xestión do accidente de Brenntag\nAccidente acontecido hai dous anos\nA Comisión Europea absolve a Xunta polas irregularidades na xestión do accidente de Brenntag\nFinalmente, Bruxelas acepta o informe sobre o acontecido arredor dos vertidos químicos ao Umia.\nRedacción - 09:00 27/07/2008\nTags: Brenntag Umia vertido\nA Comisión Europea cualificara de "insuficiente" o primeiro informe enviado a Bruxelas sobre este asunto, e solicitara hai xa un ano unha nova resposta sobre a xestión do accidente. Na situación actual, o Goberno afrontaba un posíbel castigo en forma de sanción polo accidente acontecido en setembro de 2006 cando a factoría pontevedresa de Brennta verteu produtos químicos contaminantes ao río Umia.\nAgora, e despois de recibir un novo informe, o comisario europeo de Medio Ambiente, Stavros Dimas, considera que a información ´"suficiente" e que "non é necesario adoptar novas medidas". Con todo, pídeselle ás administracións que informen polo miúdo do resultado do proceso xurídico agora mesmo en curso nos tribunais.\nA posibilidade de sanción fixera necesario coordinar as consellarías de Medio Ambiente, Industria e Presidencia, neste último caso a través da Dirección Xeral de Protección Civil e a Secretaría Xeral de Relacións Exteriores, departamento este último que se encargou de xestionar a resposta conxunta remitida a Bruxelas para frear a multa.


Toda ocasión é boa para os falabarato - Marisol Soneira - Que pasa na costa\nToda ocasión é boa para os falabarato\nCando acontece un incidente de proporcións descoñecidas e que, nun primeiro momento, parece que nos supera como persoas e como sociedade, xorden moreas de persoas que dan un paso ao fronte e convértense en motores que tiran de si mesmos e dos demais para buscar solucións. Algún incluso paga coa súa vida ese acto de altruísmo e de valentía e, en moitos casos, sofren as críticas dos falabarato que, dende a sapiencia que da un grolo de alcohol ou a súa propia incapacidade e/ou envexa, pontifican sobre o que convén, ou non, facer en cada ocasión. Iso si, sempre a touro pasado porque, xa se sabe, así non hai posibilidade de engano. Na Costa da Morte temos experiencia diso dabondo. Eu solo vou a lembrar algún episodio.\nLémbrome do Casón. Menos mal que naquel momento non existía internet e, por suposto, as redes sociais. O pánico desatado, en directo pola televisión, por unhas desgraciadas declaracións do Delegado do Goberno, fixo que media comarca abandonase todo e se botara ás estradas sen orde nin concerto. Este pánico foi alimentado, para mais INRI, por representantes locais e por opinadores, que non tiñan ningún tipo de información contrastada mais que a súa imaxinación e a súa incontinencia verbal. Desde que o Casón levaba reactores nucleares ate mercadoría química que aniquilaría toda posibilidade de vida por xeracións, ate confabulacións de toda índole onde os habitantes da Costa da Morte éramos coelliños de indias dun malvado plan artellado por non se sabe ben quen. Eu téñolle escoitado a un alcalde, nunha emisora de radio, que el mesmo se vira teletransportado como consecuencia da influencia do Casón. Non é broma. É literalmente certo. Non houbo mortos de pura casualidade. O curioso do caso é que, moitos dos sementadores e propagadores de bulos, foron os primeiros en fuxir deixando, en moitas ocasións, a media familia abandonada a súa sorte. Logo, a resgardo do suposto holocausto, sementaban a infamia e a calumnia sobre os que nos quedamos atendendo aos que se quedaran atrás. Non fai moito vin a algún destes queixándose para que os restos do Casón non abandonasen os fondos mariños de Fisterra... Cousas veredes!\nE tivemos un Prestige... Lembro como algúns tivemos que ir, bar por bar, a recriminarlle a moitos falabarato que, mentres eles estaban dándolle a cervexa e a partida de tute, centos de guedelludos (daquela aínda non se levaba o de perroflautas) estaban limpando ás súas costas. Algún non se mobilizou ate que recibiron unha retribución económica polo chapapote recollido. Iso si, estes eran os que criticaban a todo e a todos porque está na súa natureza. Outros, por fortuna a inmensa maioría, compatibilizaban a súa xornada laboral coa labor de limpar os coídos e recuperar a nosa forma de vida, ou colaboraban no mantemento da loxística daquela marea humana que acudía dende tódolos recunchos do mundo.\nE, aínda que non acadando as dimensións dramáticas dos anteriores, aínda lembro a cantidade de mentiras e fábulas que os falabarato sementaron cando se intentou implantar o Plan Acuícola durante o goberno Touriño. Aínda estamos agardando polas cooperativas frutícolas de todo tipo que ían inundar a Costa da Morte, os macroproxectos ceboleiros e toda sorte de fantasías estudadas e postas en circulación dende as barras dos bares e transmitidas a través dunha incipiente internet. Algún dos fabuladores de entón acabaron representando opcións políticas moi concretas ou, coma por desgracia moita mais xente da Costa da Morte que podería ter unha oportunidade laboral co Plan Acuícola e que nin tivo a portunidade, tomando o camiño da emigración buscando o Sálvese Quen Poda individual e deixando tras de si paro, abandono e miseria. Por desgracia Galicia perdeu, unha vez mais, unha oportunidade única de liderar unha actividade da que sempre fora pioneira. Iso si, os falabarato poden vir os fins de semana para contemplar gozosos como todo decae e como todo se desertiza... menos de porcos bravos, claro!\nE non podía ser menos nesta dramática situación que nos toca vivir. As barbaridades que sementan as redes sociais fai que todo o anterior se quede curto. Están aí para quen queira velas. Cada vez que alguén comparte toda esta merda, está contribuíndo á involución humana. Solo quen carece dun mínimo código ético pode presupoñerlle aos demais toda canta baixeza moral é imaxinable. Nestes días de reclusión forzosa estou facendo unha limpa tremenda no facebook, porque non é de recibo que se chame amigo meu quen semente tal cantidade de lixo sobre todo e sobre todos. A humanidade está nunha situación de emerxencia e sobran falabarato porque, por desgracia, esta película vainos a saír moi cara a todos, coma persoas e coma sociedade.\nO falar non ten cancelas.\nTeñen sentido as pensións de viuvez na sociedade actual?.


O PP AGRADECE AOS PONTAREANOS A CONFIANZA DEPOSITADA NO PP DE GALICIA E NO PRESIDENTE FEIJÓO – PP de Ponteareas\nHome Sin categoría O PP AGRADECE AOS…\n“O BNG, a pesar de gobernar en Ponteareas e da subida xeral en toda Galicia, non conseguiu ser a primeira forza”.\n“Gonzalo Caballero, natural de Ponteareas, non consegue o apoio dos seus veciños que manteñen ao PSdeG en terceira posición”.\nPonteareas, 13 de xullo de 2020.- O PP de Ponteareas agradece a confianza depositada este domingo na formación liderada por Alberto Núñez Feijóo que manténse como partido máis votado na vila do Corpus.\nNunhas eleccións peculiares pola situación derivada do COVID-19, nas que non se puideron facer grandes mobilizacións, os populares de Ponteareas conseguen manterse como primeira forza no municipio con 4.019 votos.\n“Estamos contentos co resultado xa que tiñamos moitos factores en contra. Primeiramente dicir que no noso municipio goberna o BNG, e aínda que do mesmo xeito que nas municipais absorbeu todo o voto das mareas, non conseguiu ser a primeira forza, quedouse a máis de 1.000 votos de diferenza (3.003 votos). Por outra banda non podemos esquecer tampouco que Gonzalo Caballero ten as súas raíces en Ponteareas, municipio no que tanto en municipais como nestas autonómicas realizou numerosas intervencións cunha gran presenza. Con todo, a pesar destes factores, os pontareanos elixiron , por cuarta vez, o programa e proxecto do PP que lidera Alberto Núñez Feijóo”, explican os populares.\nOs populares seguirán traballando para incrementar a confianza para próximos comicios “Temos que seguir traballando para convencer , por exemplo, ás persoas que en Ponteareas votaron a opcións como VOX e Cidadáns, partidos que non obtiveron representación”.\n-O PP presentou unha moción no Concello para instar o Ministerio de Fomento a que…


Onde dormir en Ponte Ulla - Vivecamino\nAlbergues e Aloxamentos Ponte Ulla\nMalia que antes moitos peregrinos non pernoctaban en Ponte Ulla e proseguían camiño ata o próximo albergue público de Outeiro (tamén no concello de Vedra), a ampliación dun hostal a albergue (en xuño do 2013) provoca que, cada vez máis, os caminantes utilicen este destino como fin da penúltima etapa.\nEste albergue privado, con 32 prazas, é o de O Cruceiro do Ulla. Ademais, na contorna (tanto en Ponte Ulla como na próxima Santa Cruz de Ribadulla) hai casas de turismo rural onde tamén poder pasar a noite. Unha con encanto moi visitada polos peregrinos é a de Pazo de Galegos (está indicada na ruta xacobea cara a Santiago).\nEste pazo pertenceu a Antonio López Ferreiro, canónigo do cabildo compostelán ao que se debe en parte o impulso das peregrinacións e dos anos santos. Liderou un acontecemento tan decisivo como as escavacións na Catedral nas que se atoparon no século XIX os restos atribuídos ao apóstolo Santiago e aos seus discípulos Teodoro e Anastasio.


Novo servizo de recollida de papel e cartón comercial porta a porta - Concello de Ourense\nNovo servizo de recollida de papel e cartón comercial porta a porta\nA Concellería de Medio Ambiente en colaboración coa empresa concesionaria Ecourense dálle resposta á demanda dos comerciantes de Ourense de facilitarlles o acceso á recollida de papel e cartón comercial como mellora sustentable da cidade. Jorge Pumar, tenente de alcalde e concelleiro de Medio Ambiente resalta que este plan permitirá darlle servizo a calquera empresa en calquera punto de Ourense, mellorando a xestión do cartón comercial, mellorar a estética das rúas e, sen dúbida, dar un salto cuantitativo e cualitativo na recollida de papel e cartón da cidade. Estas melloras só teñen un fin: mellorar a calidade de vida dos cidadáns e a sustentabilidade urbana da nosa cidade.\nO servizo arrinca cunha chamada ao teléfono gratuíto 900 81 00 81 con horario de 09:00 a 14:00 e de 16:00 a 18:00 horas ou en atención continua ao número móbil 617 26 63 35, que acepta tanto mensaxería (Whatsapp) como chamada de voz. Por estes medios o comerciante pode solicitar o servizo de recollida completamente gratuíto e á porta do seu establecemento.\nPara Pumar este novo servizo, próximo e cómodo, debe ser clave para a aposta por un Ourense sustentable. Ademais, para o concelleiro, esta actuación porta a porta permitirá mellorar a estética urbana da cidade ao recoller o cartón comercial en orixe e evitar almacenamentos innecesarios nas beirarrúas de Ourense.\nEsta actuación súmase á visita personalizada, roteiros específicos polas áreas de maior densidade comercial para atender os comercios en horario e días de forma xeral. O servizo complementará o anterior, ao ofertar roteiros en horario e día para maior comodidade do comercio. Multiplicará os seus esforzos para alcanzar o cuádruplo de rúas das actuais, xa que non só atenderá o centro de Ourense senón tamén as principais rúas comerciais dos barrios.\nPor último, en previsión de darlle resposta á maior demanda que a campaña de Nadal xera en relación á xestión do cartón, o servizo de recollida actual dobrará os seus medios para darlle atención adecuada ao conxunto da cidade. Para Jorge Pumar, este novo servizo ten un fin: axudar o comercio para reciclar e mellorar a sustentabilidade do conxunto da cidade.


Ourense supera os 200 casos activos e Galicia encamíñase ó milleiro - BadalNovas\nInicio Actualidade Ourense supera os 200 casos activos e Galicia encamíñase ó milleiro\nA comunidade galega rexistra hoxe 101 contaxios, un ritmo de novos positivos que se incrementa notablemente hoxe. O número de casos activos de coronavirus en Galicia a día de hoxe é de 844, máis de 60 con respecto a onte. A ocupación das camas dos hospitais presenta un equilibrio. Do total de pacientes positivos en Galicia, 12 (+2) están en UCI e 30 (+1) en unidades de hospitalización.\nA Área Sanitaria de Ourense, Verín e O Barco de Valdeorras hoxe rexistra 20 contaxios novos, incrementándose, e restando as altas, os casos totais chegan ata os 202 casos activos, 7 máis. Os hospitais hoxe presentan 9 (+1) persoas hospitalizadas en planta nos tres hospitais da provincia; e 2 (=) na UCI.


2º DOMINGO DO TEMPO ORDINARIO - CICLO A\nLECTURA DO COMEZO DA 1ª CARTA DO APÓSTOLO S.PAULO AOS CORINTIOS\nQUE MELLOR BEN QUE ACOLLERTE ACOLLENDO. A VONTADE DE DEUS É VONTADE DE FRATERNIDADE, ACOLLIDA E ESCOITA: GRAZAS, SEÑOR, POR RECORDÁRNOLO!\nEscoitamos moitas veces a expresión facer a vontade de Deus. E tan habituados estamos a ela que poucas veces somos capaces de acollela e remoela no noso pensamento. Facer a vontade de Deus ponos sempre en relación cos que están ao noso lado, porque é desde o servizo e preocupación polos outros como toda a riqueza que nos aporta a fe se vai concretando. Nesta resposta cara aos demais, é onde esa vontade, o que Deus quere de nós de maneira activa e construtiva, se vai desenvolvendo e collendo rostro de amor e solidariedade. Fagamos logo o esforzo de converter en vontade de Deus o noso traballo de levar compañía a quen está solo, esperanza a quen se atopa triste e desacougado, amor a quen os desenganos teñen convertido en desconfiado, e paz a cantos cren que non hai máis camiño de solución das cousas que a violencia.\nQue a celebración desta mañá nos axude a cargar de compromiso as nosas actitudes e disposicións para facer da vontade de Deus o eixe da nosa vida.\nPor caer na tentación de facer a nosa vontade, o que nos peta, e non a túa, SEÑOR QUE AGROME A TÚA VONTADE NA NOSA VIDA.\nPor permitir pensamentos e actitudes de desprezo para cos demais, CRISTO, QUE AGROME A TÚA VONTADE NA NOSA VIDA.\nPorque non deixamos espazo para que creza en nós tempo compartido con quen nos necesita, SEÑOR, QUE AGROME A TÚA VONTADE NA NOSA VIDA.\nOs cristiáns temos como tarefa fundamental na nosa vida testemuñar o que cremos. Na primeira lectura de hoxe, do profeta Isaías, ponse nos beizos de Deus a afirmación de que a través da acción e da palabra do profeta, chegaralle aos demais a sona de Deus; é dicir, inda que nunha linguaxe moi humana, se nos está dicindo que o testemuño é o barómetro fundamental que serve para que os cristiáns vaiamos manifestando a coherencia e a fondura das nosas propias conviccións. Saber responder a este reto que se nos formula non é doado, pero aí está tamén o esforzo que cada un de nós vai poñendo para que, facendo aquilo que Deus nos propón como camiño de crecemento e madurez, vaiamos dando razón leda da importancia e sentido que El ten na nosa vida. Sacar o mellor de nós para que sexa luz para os outros; propoñer camiños que unan e acheguen ás persoas, fronte a tentación de dividirnos e someternos ao poder e á forza dos poderosos, convértese, desde esta palabra proclamada, en tarefa constante á que non debemos renunciar. Nela está a nosa propia felicidade! Por iso esperamos no Señor, por iso poñemos os cinco sentidos en descubrir a súa voz e a súa presenza nos irmáns que nos necesitan ou aos que puideramos necesitar. Unha presenza que nos leva a dicirlle: "aquí estou Señor, para facer a túa vontade".\nO saúdo da primeira carta de Paulo aos corintios é o saúdo que nós utilizamos ao comezar cada unha das nosas celebracións. É un saúdo que nos sitúa no que debe ser unha celebración comunitaria: un momento e unha expresión de paz, unidos a cantos comparten con nós ese mesmo desexo e están implicados na mesma tarefa. Deus elíxenos, nós respondemos. Nesta resposta non imos solos, senón que facemos presentes, na oración e no actuar, a cantos están ao noso redor. Isto pídenos actitudes de achegamento e preocupación -non afastamento nin baleiro-, de quen están necesitados e senten como as beiras da sociedade pasan a ser o seu lugar habitual onde vivir.\nNon podemos ser indiferentes ou volver a cabeza como se o que non nos gusta non existira e puideramos prescindir del. Entendemos logo a razón pola que o ser santos é un camiño polo que debemos andar os seguidores de Xesús. A santidade é facer da vida sentido e experiencia de amor, descubrindo a Deus no cotián e sinxelo da vida. Pero non ha ser esta unha santidade de calendario ou de peañas, senón a santidade gozosa que se vai vivindo, comprendendo e realizando desde o que non chama a atención, non é aparentemente importante nin tampouco dá tribunas públicas ou beneficios económicos; senón a santidade de quen descubre que falar de Deus e telo como luz e guía, non é máis que facer o esforzo por recoñecelo no partir o pan solidario convertido en tempo, palabra, acompañamento, dispoñibilidade ou voz de quen se ve só ou esquecido.\nA presenza do Espírito é a que ha espertar en nós descubrir que falar de Deus e de Xesús non é algo teórico e reducido ao ámbito dos templos. A Deus descóbrese e de Deus fálase desde o que nos pasa cada día, e cos que nos atopamos en cada momento. El non está nin nas nubes nin nos templos, senón na vida, nos seus claroscuros, que van facendo que ilusións, esperanzas, tamén tristuras, vaian conformando o que somos e o que traballamos por ser. Non son os ritos, senón a experiencia vital que cada un pode aportar, o que nos converte en testemuñas de quen pasou facendo o ben, e nos invitou a seguir o seu camiño.\nCo Señor, poñámonos en actitude de soñar un mundo mellor desde o noso esforzo por ser mellores persoas, e digamos xuntos:\nQUE A GRAZA E A PAZ CAMIÑEN SEMPRE CON NÓS\nPara que desde a Igrexa, teñamos sempre unha actitude de favorecer o comunitario, o servizal, o que constrúe e desenvolve solidariedade e xustiza, OREMOS.\nPara que entre nós, os que formamos as comunidades cristiás, non deixemos que as relacións de uns cos outros se movan pola rutina e o interese, esquecendo que Xesús invítanos a acollernos e axudarnos fraternalmente, OREMOS.\nPara sexamos quen de poñerlle vida ás palabras que nos chaman a ser servidores, sempre dispostos a recoñecer a Xesús nas persoas que nos necesitan: enfermas, maiores, tristes, paradas, incomprendidas..., OREMOS.\nEn ti confiamos sempre, a pesar de que moitas veces esvaramos no camiño. Sé Ti a man que nos axude a erguernos. P.X.N.S. Amén.\nNoso Pai/nai, por medio de Xesús\ndéchesnos un anticipo do teu reino;\npor medio de Xesús prometíchesnos\na terra florecida e o froito do teu ceo.\nBuscamos o noso pan a duras penas,\nloitamos contra o mal a corpo limpo,\ntentamos facer do noso mundo\na terra do traballo compartido,\nsen violencias, sen odios e sen donos.\nPero todo é difícil.\nNon nos deixan facer o que soñamos e queremos,\ne ás veces cansamos, ímonos\ne mandamos a cousa a rañar na pedra.\nDe novo, esta mañá,\ne a dicir xuntos: Noso Pai...\n(Víctor Manuel Arbeloa,\nNoso Pai, por medio de Xesús)\nAmigos nas penas e na festa amigos\nDomingo 2 Ordinario - ciclo A\nDomingo 2 Ordinario A - Bene Pagola


Alternativa Vaivén - 2 febreiro 2019 - Centro Xuvenil Abertal\nData de publicación: 02 Febreiro 2019\nLogo dunha intensa semana de choiva, o parte meteorolóxico daba tregua para o sábado 2 de febreiro, así que o grupo Andaina decidiu que o mellor xeito de aproveitalo sería facendo un roteiro lúdico pola cidade. En moitos dos recunchos do centro de Vigo a familia salesiana foi deixando pegada e hoxe foron os rapaces e as rapaces de 9 a 12 anos os que gozaron e aprenderon neses lugares símbólicos, algo máis dos 125 anos da hitoria salesiana en Vigo.\nADS continuaba coa súa aventura autoxenerada, planeando ese final de curso, cunha morea de actividades e plans nos que gozar e medrar como grupo. Dividíronse engrupos de traballo para continuar preparando a súa idea da aventura, revisaron as ideas a propoñer, prezos e métodos de financiación. No medio da preparación da aventura fixeron unha pausa para xogar ao “Pressing kiss”. Para rematar as representantes dos grupos expuxeron e elixiuse a mellor idea.\nSaltimbanquis por outra banda, a pesares de ter xa festexado o día de San Xoán Bosco, non podían deixar pasar a oportunidade de coñecer o Cine Teatro Salesiano e o seu funcionamento da man de Gregorio, sabendo que Xoán Bosco é o patrón das artes escénicas.\nA para mostra de todo esto, pinchando aquí podes atopar unha escolma de fotos.


O Alcalde promoverá o consenso para buscar solucións ós desafiuzamentos | web Oficial do Concello de Monforte de Lemos\nDiante desta situación, cómpre apoiar solidariamente ás clases sociais máis desfavorecidas e golpeadas pola crise económica, motivo polo que o Alcalde está recabando información sobre a incidencia que posibles casos de futuros desafiuzamentos poidan ter entre as familias monfortinas. Con tal fin, Severino Rodríguez estableceu contactos con institucións e servizos municipais para dispor de datos fiables que debuxen o mapa desta problemática en Monforte.\nA intención do Alcalde, unha vez coñecidos estes datos, é convocar ós/ás voceiros/as dos grupos políticos municipais para trasladarlles esta información e procurar unha posición de consenso de tódalas formacións políticas para facerlle fronte ós desafiuzamentos.\nSeverino Rodríguez tamén pretende reunirse cos directores/as das entidades bancarias da cidade, con representantes de asociaicións solidarias e de carácter social, e cos servizos sociais municipais, co obxectivo de artellar mecanismos de resposta a este grave problema.\nO rexedor monfortino agarda a coñecer o alcance do acordo lexislativo ó que poidan chegar PP e PSOE sobre a Lei hipotecaria para, de cara á vindeira semana, iniciar os contactos para abordar a problemática dos desafiuzamentos en Monforte.


Deportes | Concello de Culleredo\nOs coches históricos tomarán o domingo Culleredo\n9 Marzo, 2016. 17:55\nA clase e o porte dos coches clásicos sairán a pasear o domingo, 13 de marzo, polas estradas de Culleredo. O municipio acolle a terceira edición do rally de regularidade de vehículos históricos, organizado pola Escuadra Centola coa colaboración do Concello de Culleredo e da Deputación da Coruña.\nSorteo de prazas para a campaña de esquí 2016\n12 Enero, 2016. 11:27\nO Concello de Culleredo publica a información do sorteo de prazas para a campaña de esquí 2016 organizada pola Deputación da Coruña.\nCulleredo forma no running aos veciños de man de deportistas de primeiro nivel\n10 Diciembre, 2015. 13:32\nDous dos principais runners españois levarán o running aos cullerdenses. O Concello de Culleredo, coa colaboración da asociación Castelo Deporte, organiza mañá, venres 11, e o vindeiro martes 15 o programa "Corre Culleredo!".\nOrro acolle esta fin de semana a proba final do Campionato Galego de Trial\n30 Octubre, 2015. 18:08\nCulleredo será sede este fin de semana da proba que pecha a edición 2015 do Campionato Galego de Trial. A parroquia de Orro é o escenario elixido para dirimir unha competición que este ano está a ser moi apretada.\nInscritos nas actividades deportivas con vacantes\n19 Octubre, 2015. 17:25\nO Concello de Culleredo publica a relación de persoas inscritas nas vacantes das actividades deportivas municipais.\nCompletado o plan de arranxo de diversas pistas deportivas\n6 Octubre, 2015. 12:10\nO Concello de Culleredo finalizou o seu plan de acondicionamento de varias pistas deportivas descubertas e da pista cuberta de Castro. Trátase de instalacións moi frecuentadas polos veciños dos núcleos para a práctica deportiva e que necesitaban de diversos arranxos para incrementar as súas prestacións.\nTrofeos de fútbol afeccionado, base e veterán do Concello\n9 Agosto, 2015. 18:49\nO Concello de Culleredo celebra este mes os trofeos de fútbol afeccionado, base e veterán segundo este calendario.\nCursos do Clube de Natación As Mariñas en agosto\n29 Junio, 2015. 18:37\nO Clube de Natación As Mariñas celebra en agosto cursos intensivos de natación. Serán no parque acuático de Acea de Ama , contando coa colaboración do Concello de Culleredo.\nCursos intensivos de natación en Culleredo\n17 Junio, 2015. 12:11\nO Club Natación Culleredo, coa colaboración do Concello, lanza os seus cursos intensivos de verán. Serán en xulio na piscina de Acea de Ama.\nSorteo de prazas para os campamentos da Deputación\n1 Junio, 2015. 13:09\nPonse en coñecemento que o sorteo para a asignación de prazas para o campamento de verán da Deputación da Coruña celebrarase o vindeiro xoves 4 de xuño as 10:30 horas nas dependencias do Conservatorio Municipal de Música.


O líder agarda as pupilas de Pardeiro en Móstoles\nO Burela FS Pescados Rubén abrirá mañá a segunda volta da Primeira División cunha durísima proba para conservar a sétima praza (26 puntos). O líder agarda as pupilas de Javier Pardeiro en Móstoles (36 puntos); a décimo sexta xornada dará comezo ás 18.30 horas, no pavillón Villafontana.\nO conxunto mostoleño, que accedeu a semana pasada ao cumio da táboa compartido co Atlético de Madrid Navalcarnero, preséntase implacable: Un cadro que desborda internacionalidades, pleno de puntos como local e tan só 9 puntos perdidos a domicilio, características que “infunden respecto, pero non apoucan”, segundo o técnico laranxa.\n“O Móstoles está nun momento moi bo; diso xa deixou constancia no 7-1 co que desbancou o Cajasur Córdoba do liderado a semana pasada. Pero nós tamén estamos nunha boa dinámica” explicou o adestrador burelista, que incidiu na intención de conseguir o triunfo: “Somos conscientes de que deberemos facer un partido case perfecto para sacar algo positivo desa pista”.\nSegundo a información facilitada polo Móstoles FSF na súa web, “Andrés Sanz non puido contar con todas as xogadoras do primeiro cadro no último adestramento; Patri Chamorro segue de baixa, Eva Manguán adestrou baixo a mirada do preparador físico e Inma estivo nas mans do fisoterapeuta”.\nEn Vista Alegre os tres primeiros puntos da tempada foron paras as madrileñas (0-3).


Enfermidade de Von Willebrand no can | Cans do mundo\nLa Enfermidade de Von Willebrand é un trastorno herdado que afecta fortemente ao fluxo sanguíneo, xa que se caracteriza por unha deficiencia do factor Von Willebrand, unha glicoproteína que permite adherir as plaquetas aos vasos sanguíneos durante o proceso de coagulación. Isto resulta en hemorragias frecuentes e difícil curación de feridas.\nEsta é a anomalía relacionada co coagulación do sangue máis común entre os cans, sendo o Pastor Alemán, o Golden Retriever, o Caniche, o Doberman e o Shetland Sheepdog algunhas das razas máis propensas a el. De carácter hereditario, é causado por unha mutación xenética que pode ocorrer en machos ou femias indistintamente, e maniféstase a través de síntomas como os seguintes:\n• Sangrado das enxivas e do nariz.\n• Hemorragia nas feces e na urina.\n• Moretóns na pel sen motivo aparente.\n• Sangrado excesivo por ferida leve.\n• Sangrado vaxinal excesivo durante a calor ou o parto.\nEstes signos teñen lugar a partir dun ano de idade e dependendo da súa intensidade poden formar parte dunha enfermidade de Von Willebrand tipo 1, tipo 2 ou tipo 3. Afortunadamente, na maioría dos casos os síntomas son moi suave, de xeito que moitas veces a enfermidade nin sequera se detecta ata que o animal non é sometido a algunha intervención cirúrxica. Non obstante, se sospeitamos que o noso can pode padecelo, o correcto é consultar ao veterinario.\nA enfermidade diagnostícase cunha proba coñecida como "Tempo de sangrado da mucosa bucal" (MBST), e consiste en observar o tempo que leva unha pequena ferida nas enxivas caninas para coagularse. Sempre o debe facer o veterinario, que tamén realizará unha análise de sangue para coñecer a porcentaxe de factor Von Willebrand presente nela. Tamén fará unha proba de ADN para identificar aos cans con estes síntomas e portadores da enfermidade; Esta proba é a máis fiable de todas para o diagnóstico.\nNon hai cura para esta anomalía, pero os teus síntomas pódense controlar con gran eficacia a través da medicación. A maioría das veces, dáse antes ou despois da cirurxía, así como despois de sufrir unha lesión ou un accidente. Nos casos máis graves é necesaria a transfusión de sangue.\nCamiño completo ao artigo: Mundo canino » Cans Xerais » Enfermidades » Enfermidade de Von Willebrand no can\nCaracterísticas de Cairn Terrier\nConsellos para viaxar en avión co seu can


Black Friday, de verdade afórrase? | Consumer\nBlack Friday, de verdade afórrase?\nSe se compran artigos escollidos e pensados, si que se aforra, pero guiarse só polos prezos baixos supón gastar máis e de forma innecesaria\nO 68 % dos españois recoñece que adquirirá algo este Black Friday, segundo un estudo realizado polo comparador en liña Idealo.es. A “festa das compras”, que o ano pasado rexistrou un aumento de demanda do 140 % respecto dun venres normal, converteuse xa en España no pistoletazo de saída das compras de Nadal. Pero de verdade afórrase no Venres Negro? Como veremos nas seguintes liñas, se sabemos adquirir e non caemos no consumismo, si. Pero tamén corremos o risco de facer compras innecesarias, sen reflexionar e deixándonos levar só polos prezos baixos, o que ao cabo nos fará gastar máis diñeiro.\nBlack Friday: afórrase se se sabe comprar\nO cuarto venres de novembro asentouse xa como un día de rebaixas e ofertas inmellorables en miles de produtos. É o Black Friday, froito dunha importación que se realizou desde Estados Unidos, sen ningún sentido nin tradición en España. “Non nace dun hábito ou unha necesidade previa dos consumidores, senón como estratexia comercial para animar o consumo”, apunta Javier Garcés Prieto, presidente da Asociación de Estudos Psicolóxicos e Sociais e profesor de Comportamento dos Consumidores.\nSegundo o experto, dous factores explican a extensión do Venres Negro e o seu progresivo éxito: os cambios que se produciron no consumidor postcrisis, “que cada día presta maior atención ao prezo e está á procura de solucións máis económicas en cada compra”, e a loita entre as empresas por situarse nun mercado cada vez máis competitivo, “que nos leva a unha situación de rebaixas e ofertas permanentes”.\n“Comprar só polo prezo, sen ter en conta calidade ou necesidade, é un absurdo”, recoñece Albert Vinyals\nAfórrase de verdade lanzándose á rúa este día? Si, pois como todas as rebaixas son unha boa oportunidade “para o comprador intelixente e controlado, que non sae de casa a mirar o que hai, senón sabendo o que busca”, aclara Garcés. Coincide con esta idea Albert Vinyals, doutor en Psicoloxía do Consumo e profesor de ESCODI (Escola Universitaria de Comercio), quen sinala que hai que saber comprar, pois facelo só en base ao prezo, “só porque está barato, sen mirar nada máis, como a necesidade ou a calidade, é un absurdo e fai gastar máis”.\nOs perigos do Black Friday para a economía doméstica\nSe se sabe aproveitar as ofertas e compras prenavideñas a bo prezo, non queda máis que gozar deste día. Iso si, débese ter en conta que tamén pode ser perigoso para a economía persoal, pois se pode chegar a gastar sen sentido. É o que sucede cando “non hai unha formulación de se o quero ou non detrás da compra, senón que adquirimos algo levados polo desexo”, indica Albert Vinyals.\nPero, ademais, hai que ter coidado se se compra en liña. Por que? É o colmo do chamado “oscurecimiento do gasto, os gastos que non ves”, engade. Porque mentres se paga en efectivo, nótase o que se vai gastando, pero se se fai con cartón e, sobre todo, en liña, déixase de ser consciente do diñeiro que se vai perdendo. Por iso, é importante levar esta regra de ouro que dá Javier Garcés: “Se dúbidas, hai que deixar a compra para outro momento e darche tempo para reflexionar”. Se se segue este consello, é posible que se perda algunha oportunidade de realizar unha boa compra, “pero, por cada vez que suceda isto, evitarías cen compras inadecuadas”.\n5 trucos para non arruinarche durante o Black Friday\nPode supor este día un perigo de adicción ao consumo? As investigacións sinalan que a terceira parte da poboación europea actual ten problemas de falta de autocontrol no gasto, xa que utilizan a compra como a súa principal actividade de lecer. “É dicir, son adictos ás compras, aínda que dunha forma leve”, puntualiza Garcés.\nPero as rebaixas non crean adicción, e “ningún consumidor sensato deixa de selo porque sexa época de rebaixas”, di o presidente da Asociación de Estudos Psicolóxicos e Sociais. Pero si que é “unha época de inmenso perigo para os adictos á compra”, pois se verán animados a facer compras innecesarias e impulsivas das que despois se arrepentirán. O psicólogo de ESCODI engade que “para estas persoas con problemas, que non poden controlarse (3-4 % de españois) estas datas non axudan ao seu problema”.\nRebaixas de escravos ou caída en Bolsa? A orixe do Black Friday\nO Black Friday é unha tradición importada de Estados Unidos, pero que sabemos do seu inicio? Procede das vendas rebaixadas de escravos negros o día posterior a Acción de Grazas? Hai varias teorías sobre desde cando se produce esta festa das rebaixas e sobre a orixe do seu nome.\nUnha delas sinala que era tradición que o día despois de Acción de Grazas realizásense grandes rebaixas na venda de escravos. Outras teorías apuntan que o venres 24 de setembro de 1869 o mercado entrou en bancarrota. Por iso, nomeouse a esa xornada como o Venres Negro. Tamén hai quen di que, tras un ano enteiro de perdas (números vermellos), despois do día de Acción de Grazas chegaban a época do Nadal e as vendas, o que producía números negros, e non vermellos, nos comercios. A máis moderna das teorías indica que o seu nome data de 1975, do 19 de novembro, cando o New York Times tachou de “negro” ese día pola confusión e o caos que os descontos dese ano causaron en Nova York.\nTriunfo do Black Friday, mazazo ao pequeno comercio\nAs compras do Nadal anticípanse cada vez máis, e o Black Friday ten o seu parte de culpa. O gasto do Nadal español, moi alto (de 600 euros por fogar fronte aos 200 dos holandeses ou os 400 dos alemáns), facíase tradicionalmente antes e durante o Nadal no pequeno comercio -antes das rebaixas, cando as había só en datas fixadas-, o que proporcionaba ganancias a estes comerciantes.\nCon todo, a instauración do Venres Negro pon contra as cordas ao pequeno comercio, que non pode competir cos grandes establecementos e as súas rebaixas. E, segundo explica Albert Vinyals, “convén non esquecer que estes negocios son unha porcentaxe moi elevada do tecido comercial español, e non poden facer estas rebaixas porque se lles vai toda a marxe que teñen”.\ncompras Navidad-gl rebaixas


Concello de Lugo | Consolidar as empresas de Lugo, novo obxectivo do Concello\nA Concellería de Economía e Emprego revisará a situación das PEMES para axustalas ás novas habilidades de mercado\nA Concelleira de Economía e Emprego, Sonia Méndez, e Braulio Vivas Moreno, o responsable de Programas de Empresa Familiar Creación e Consolidación de Pemes da Escola de Organización Industrial (EOI), presentaron o programa de Consolidación Empresarial terá lugar no CEI-NODUS.\nO programa está dirixido a empresarios que desexen replantearse a súa empresa para axustarla ás novas necesidades do mercado e actualizar os seus coñecementos de xestión; en definitiva, que sinten a necesidade de involucrarse na formación contínua como medio de manter e mellorar a súa competencia profesional.\nO obxectivo é proporcionar unha oportunidade ó empresario da pequena e mediana empresa de revisar a situación do seu negocio, partindo dun diagnóstico sistemático de cada unha das súas áreas funcionais, para poder reformular os seus obxectivos estratégicos á vista da nova situación revelada polo análise das condicións do novo entorno (sector, competencia, novas tecnologías, variacións da demanda…).\nEstas nocións básicas permitirán ós empresarios elaborar un plan estratéxico de mellora introducindo os cambios que se revelen indispensables dentro das posibilidades razonables de cada unha das empresas. Ademais permitirán actualizar o coñecemento e mellorar as habilidades de dirección por parte do empresario e dos seus colaboradores máis directos en canto as posibilidades que brindan as modernas ferramentas de xestión ó alcance das PEMES.\nO Programa articúlase en dous módulos:\nO MÓDULO DE DIAGNÓSTICO.- Desenvólvese en dous marcos, un presencial (dúas sesións de dúas horas de duración) e outro de consultoría nas propias empresas dos participantes ás que se desplaza o profesor-consultor para evaluar a área da súa especialidade. Despois das visitas, cada especialista elabora un informe de diagnóstico e recomendacións que, finalmente, se lle fará chegar a cada participante a través do Director do Plan Estratégico.\nO MÓDULO DE PLANIFICACIÓN ESTRATÉXICA corre a cargo do Director do Plan Estratéxico, quen se reúne con cada un dos participantes no programa nas súas empresas ós que vai orientando sucesivamente ó longo do curso sobre a elaboración do Plan Estratéxico que redactará o alumno.\nÓ finalizar, con independencia de do plan, o propio director elabora un informe global con recomendacións en base ós datos e á información recollida por el mesmo nas consultorías, ó que engade os diagnósticos funcionais redactados polos profesores especialistas.


O Camiño que nos Une: punto e seguido – O camiño que nos une\nCunha embaixadora de luxo e nunha contorna única, a última das dinámicas de O Camiño que nos Une non podía deixar mellor sabor de boca: o alumnado do IES Val do Asma de Chantada, a nosa medallista paralímpica máis ilustre, Hilda Rodríguez, e unha das máis fermosas paisaxes que deixa o Camiño do Sur ao seu paso por Belesar eran unha garantía para poñerlle o broche de ouro ao noso programa.\nCoa mochila chea de lembranzas e co Camiño andado, é momento de facer balance dun proxecto que comezou nun dos puntos máis altos da provincia: no Cebreiro fixemos a primeira das paradas dunha iniciativa que conseguiu reunir a máis de media ducia de deportistas exitosas, dunha variedade ampla de disciplinas, que exemplifican a boa saúde que está a vivir a práctica deportiva na nosa provincia.\nAo mesmo tempo, a acollida por parte dos distintos IES e CPIs foi inmellorable, o alumnado e mais o equipo docente dos oito centros educativos participantes puideron compartir unha experiencia distinta pero máis necesaria que nunca nos tempos que corren.\nO noso proxecto consolida os piares do respecto á diversidade e, ao tempo, unha firme defensa da igualdade. Por iso, pasiño a pasiño, fómonos movendo por oito concellos da nosa provincia, cedéndolle o protagonismo a quen realmente o merecía: as deportistas e o alumnado. Esta iniciativa sempre estivo pensada para elas e eles, para tamén facelos reflexionar sobre a importancia do Camiño como motor sociocultural e económico nas distintas localidades conectadas grazas a el.\nAtrás quedan moitas vivencias que, por mor da pandemia, tiveron que cinguirse só ao virtual. Con este último espello do Camiño do Sur ou de Inverno que atravesa Chantada, non podemos máis ca mirar atrás con satisfacción, polo conseguido e polo que aínda está por chegar!\nE é que aínda nos quedan moitos camiños por recorrer: o da igualdade e o da inclusión son só dous deles. Cada pequeno paso e cada estereotipo rachado contan. O noso proxecto estará vivo mentres o alumnado sexa quen de poñer en práctica as distintas filosofías de vida que foron compartindo as oito deportistas participantes.


O Concello e a Xunta deben garantir condicións dignas para a Orquestra Sinfónica de Galicia - Marea Atlántica\nO Concello e a Xunta deben garantir condicións dignas para a Orquestra Sinfónica de Galicia\nMaría García e Iago Martínez reuníronse co Comité de Empresa da Orquestra e comprobaron o pésimo estado no que se atopa o Pazo da Ópera, a causa da concesión asinada no vazquismo\nA Xunta de Galicia incumpre desde 2011 os seus compromisos co Consorcio da Promoción da Música. Débelle á Sinfónica máis de cinco millóns de euros\nA voceira e o vicevoceiro da Marea Atlántica, María García e Iago Martínez, mantiveron nos últimos días un encontro co Comité de Empresa da Orquestra Sinfónica de Galicia e visitaron os seus ensaios, para coñecer de primeira man os problemas aos que se enfronta esta imprescindible institución cultural. Despois de comprobar as carencias de financiamento que padece a OSG e o mal estado de conservación no que se atopa o Pazo da Ópera, a Marea Atlántica reclámalle ao Concello da Coruña e á Xunta de Galicia que garantan unhas condicións dignas para o traballo da Sinfónica.\nO Pazo da Ópera é un edificio de propiedade municipal que se atopa nestes momentos nun pésimo estado de conservación. A empresa concesionaria, Comar, está a faltar por completo ao deberes de coidar o edificio, ao tempo que lle cobra un alugueiro abusivo á Orquestra. É o resultado da política dos gobernos de Francisco Vázquez de agasallar concesións a firmas amigas, permitíndolles facer caixa co patrimonio público case sen control. A situación é tan mala que a formación vese obrigada a ensaiar no Palexco.\nNo anterior mandato, con Xulio Ferreiro, o goberno municipal amoestou a Comar e obrigou á empresa a cumprir as súas obrigas e reparar as butacas e os principais danos do edificio. Pero agora, o equipo de Inés Rey está amosar un total desinterese na materia.\nDoutra banda, a Xunta leva unha década incumprindo o seu compromiso co financiamento da Orquestra Sinfónica de Galicia, á que lle debe máis de 5 millóns de euros. En 2004, o goberno galego asinou un convenio co Consorcio da Música da Coruña, no que se comprometía a non destinar menos de tres millóns de euros anuais á OSG. Desde 2011, falta a súa palabra, poñendo en perigo o normal funcionamento da orquestra.\nPerda das bolsas de excelencia musical\nAs consecuencias xa se fixeron notar este mesmo ano: desapareceron as Bolsas de Excelencia Musical. E poden estar en risco outros dos importantes programas formativos da OSG, como a Orquestra Xove e o Coro Infantil. Hai que lembrar, ademais, que os xoves fan ensaios abertos a visitas escolares, polas que pasan ata 20.000 nenas e nenos ao ano.\nA calidade da Orquestra Sinfónica está fóra de toda dúbida. Foi considerada unha das mellores do Estado por voces tan relevantes como Ainhoa Arteta, Jesús López Cobos o Lorin Maazel. É un patrimonio cultural da Coruña e de Galicia. Se as administracións non incrementan as súas achegas, como mínimo, tanto como medran os salarios, toda a actividade da Sinfónica está en risco. Así de grave é a situación.\nMarea Atlántica - Comunicación2020-03-03T19:40:45+02:003 Marzo, 2020|Destacadas, Marea da Cultura|Sin comentarios


CIG San Caetano: April 2015\nDatos de flexibilidade e teletraballo na Xunta a 31 de marzo de 2015\nRespecto ao mes pasado seguen repuntando as flexibilidades automáticas aprobadas que pasan de 47 a 84, ao igual que nas flexibilidades familiares que pasan de 6 a 9. As únicas denegacións (4) producíronse na flexibilidade familiar nos servizos periféricos. Aínda así, os datos levan meses en fase estacionaria e con incrementos pequenos con relación á totalidade.\nCon relación ao teletraballo, a súa implantación segue sendo totalmente anecdótica. Entre as 2 resolucións favorables do teletraballo, un mes máis ningunha para o persoal informático. Foron para 1 posto relacionado coa Asesoría Xurídica e outro de inspección (Traballo).\nPublicado por CIG San Caetano ás 13:54 Ningún comentario:\n5 meses despois: nova versión do borrador do protocolo de prevención do acoso laboral\nO 3 de novembro remitíanos a Xunta un primeiro borrador do Protocolo para a prevención, a detección, a actuación e a resolución de situacións de acoso laboral e outras discriminacións no traballo. Con data do 18 de novembro remitíamoslle alegacións a este borrador que levábamos anos demandando. Non era sen tempo, tras case 5 meses, van e mandan a segunda versión tras estudar as diferentes alegacións.\nNa Xunta, levamos desde o 2011 pelexando por este tema e solicitando que aplicaran subsidiariamente, mentres non existira un propio, o da Administración Xeral do Estado.\nA reunión terá lugar o martes, 21 de abril ás 9:30h no despacho do Subdirector Xeral de Coordinación de Servizos Transversais.\nDescargar 2ª versión da proposta (cambios en azul)\nDescargar alegacións da CIG (propostas de cambio en vermello)\nO venres, 17 de abril, a TVG recollía, no telexornal serán, a información de que a CIG gañara as eleccións entre o persoal funcionario da Xunta de Galiza. A nova limitouse a recoller en 20 segundos os resultados por Xunta de Persoal mentres saía de fondo varias oficinas da Xunta. Con todo, aínda estamos a fregar os ollos e tivemos que consultar na videoteca para asegurarnos que fóra o o telexornal e non unha brincadeira da Casa da Conexa no Luar.\nVer hoxe en día unha nova da CIG na TVG é como ver pasar o cometa Halley. Unha pena que non aproveitaran o paso do cometa para recoller algunha das multiples denuncias que temos feito con relación ao dispendio público, á corrupción ou á integración.\nA nova pódese ver nos 20 segundos que van desde o minutos 23:40 ao 24:00 na seguinte ligazón.\nPublicado por CIG San Caetano ás 13:59 Ningún comentario:\n18 de abril: cita mundial contra o #TTIP e outros tratados comerciais explotadores\nDentro da cita mundial do 18 de abril contra o TTIP (Tratado Transatlántico de Comercio e Investimento) na que participan máis de 130 organizacións ecoloxistas, sociais, políticas, sindicais, atópase tamén a CIG. Este tratado estase a negociar de xeito escuro entre os lobbies económicos e financeiros europeos e americanos e vai supoñer un recorte de dereitos laborais, ambientais e sanitarios, entre outros. Nas seguintes ligazóns explicámosche por qué e porque tes que vir este sábado ás concentracións.\nSe aínda non o fixeches, asina contra o TTIP e difunde (xa van máis de 1.600.000 sinaturas)\nPublicado por CIG San Caetano ás 13:27 Ningún comentario:\nInauguracións "a todo tren" en diferido que pagamos toda a cidadanía\nAvisamos o 30 de marzo, por se alguén tiña pensado vir a San Caetano a pedir audiencia, que non perdera o tempo, que o Presi ía estar fóra de cobertura, de inauguracións, apreveitando que era a última semana que permite a lei facer este tipo de pantomimas e aproveitando tamén o bo tempo.\nEn concreto, tívemolo no tren do eixo atlántico, subiu na Coruña, baixou en Santiago para inaugurar unhas futuras obras na estación e saudar ao seu colega Agustín e volveu baixar na de Vigo para medio inaugurar a nova estación de Urzaiz.\nPosta da primeira pedra no 2001 e inauguración en 2015 (sen posta ao servizo público). É pra pedir desculpas, non para presumir. E é que cando fixeron a inauguraron, non anunciaron cando ía estar a disposición do resto dos mortais, algo que non será ata este sábado, 18 de abril. Aínda así, á estación de "Vigo(Urzaiz)" só chegarán os trens do eixo atlántico e aínda non se sabe cando farán a intermodal ca de autobuses. Se inauguran algo que polo menos se poida utilizar, non? Pero claro, é que remataba o prazo legal pra inaugurar...\nIsto chámase inaugurar as inauguracións, como moi ben acertaron en chamar en Tempos Galegos:\nPublicado por CIG San Caetano ás 17:20 Ningún comentario:\nPublicado por CIG San Caetano ás 17:22 Ningún comentario:\nAs "boas prácticas" da Xunta e a nosa promoción profesional carca e caciquil\nA mediados de marzo, a Xunta e o Estado preparaban a visita da OCDE para comprobar a implantación dos recortes nas Administracións públicas impostas desde a famosa Troika. Estas medidas concretáronse no 2012 no, menos famoso, informe CORA impulsado desde a Secretaría de Estado para as Administracións Públicas polo amigo do cafelito.\nEufemísticamente, nesta reunión cambiáronse "recortes" por "medidas de racionalización" e desde a Xunta (representada nesa reunión por Alfonso Rueda) foise máis aló falando mesmo de "boas prácticas" e "modernidade". Lástima que nese informe CORA non introducisen medidas que acabasen con outros gastos que son auténticos dispendios e que non supoñen ningún beneficio para a cidadanía .\nPois ben, a comezos desta semana produciuse a agardada visita e volvéronse a dar xabrón con esto de aplicar tan ben os recortes. Xunta, Goberno central e OCDE congratuláronse de que temos desenvolto o 91% das medidas do plan do informe CORA. O problema é que tanto dar xabrón que ao final se lles escapou a pastilla. E é que a Xunta saca unha nota de prensa decindo que a OCDE di o que dixo Rueda no seu momento e que volveu repetir a directora xeral de Avalición pero non a OCDE: que a Xunta é un exemplo de "boas prácticas"; algo que as persoas que traballamos dentro sabemos que non é do mellor que se pode dicir desta Administración.\nPublicado por CIG San Caetano ás 09:29 Ningún comentario: